Niđar (Ćatić)
<poem>
U peru ona srce svoje proli -
I Sevdah vječni njenom krvlju piše
Stihove slatke ekstaze i boli,
Kroz koje mitska čarolija diše.

Riječ joj svaka - suzica je čista,
Ljepote objavu što bojama zbori
Sa Manijeva umjetničkog kista...
Čežnjama mistike njeno njedro gori.

S visine svoga pjesničkoga trona
Spušta se među svoje sestre ona,
Da vjerom duše klonule im kr'jepi. -

Niđar je apostol istočnije' žena,
K'o bijeli seraf vazda duša njena
Nad svetinjama haremskijem strepi...</poem>

Musa Ćazim Ćatić